दाउदपुर गांव निवासी सत्यप्रकाश तिवारी (२४) पुत्र नन्हकऊ तिवारी शनिवार को अपने पांच- छह साथियों के साथ पीली नदी में नहाने के लिए गया था। शाहपुर पुल के निकट नदी में पने चेकडैम के पास सभी युवक नहा रहे थे। चेकडैम के पास पानी का बहाव इतना तेज था कि सत्यप्रकाश जैसे ही नहाने के लिए पानी में डुबकी लगाई तो फिर से वह पानी के बाहर नहीं आया। उसके साथियों ने उसे बचाने का प्रयास किया लेकिन वे असफल रहे। थक हार कर साथियों ने हल्ला मचाया। शोर सुनकर आस पास की बस्ती के लोग मौके पर जुट गए। थोड़ी ही देर में यह खबर कई गांवों में फैल गई। देखते ही देखते मौके पर सैकड़ों की संख्या में लोगों की भीड़ जमा हो गई। एसडीएम रमापति राम बिंद, नायब तहसीलदार कृष्णराज सिंह,प्रभारी निरीक्षक सुनीलदत्त, रमेश यादव, नरेंद्र कुमार सिंह मय फोर्स मौके पर पहुंच गये। गांव के दर्जन भर से ज्यादा तैराक नदी में उतरकर युवक की तलाश करने में जुट गए। तेज बहाव व गहरे पानी के कारण डूबे युवक का पता नहीं चल सका। बाद में पुलिस ने फायरब्रिगेड सहित दस की संख्या में गोताखोरों को नदी में उतारा। लेकिन समाचार लिखे जाने तक नदी में डूबे युवक का पता नही चल सका।